SKRIFTLIG FORESPØRGSEL E-0323/00

af Laura González Álvarez (GUE/NGL) til Kommissionen

(11. februar 2000)

Om: Indvirkningen på miljøet af lufthavnen i Castellón (Spanien)

Med projektet om opførelse af en lufthavn i Castellón og til supplering heraf den særlige plan for tilstødende områder med henblik på opførelse af lufthavnsanlæg planlægger myndighederne i Valencias Generalitat at bygge en lufthavn i kommunen Bell-lloc del Pla y Vilanova d'Alcolea.

I henhold til oplysningerne om projektet ville en sådan lufthavn:

- medføre alvorlige ændringer i de forskellige økosystemer i området, hvilket ville få negativ indvirkning for en række vilde dyr og planter, som er beskyttet af Rådets direktiv 92/43/EØF(1) samt for skovfugle beskyttet af direktiv 79/409/EØF(2) f.eks. Sylvia undata, Caprimilgus europeus, Galerida theklae og først og fremmest Circus pyargus, der er den eneste europæiske art, der bygger rede i middelhavskrattet og en af de få arter, der ruger i den naturlige vegetation. Desuden ville lufthavnen komme til at ligge i nærheden af Prat de Cabanes, hvor der lever beskyttede arter, og naturområdet Desierto de las Palmas samt i et område ved Middelhavet for fugletræk med den risiko, som dette ville indebære for flytrafikken;

- være en støjmæssig belastning for indbyggerne i området, som langt overstiger beregninger i en undersøgelse foretaget af indvirkningen på miljøet, som er forældet på grund af de ændringer, der senere er foretaget af projektet;

- ikke være operativ ud fra et sikkerhedsmæssigt synspunkt, da der normalt er tåge i morgen- og aftentimerne og fare for vinde, samt at den er beliggende mellem bjergene, hvilket udgør graverende omstændigheder for landingsbanens retning sydvest-nordøst, hvilket er den eneste mulighed på grund af de topografiske forhold.

Vil Kommissionen i forbindelse med dette konkrete projekt undersøge, om ovennævnte direktiver er opfyldt og som forholdsregel anmode de spanske myndigheder om at indstille alle arbejder eller undersøgelser i det pågældende område?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(31. marts 2000)

Det skal først og fremmest bemærkes, at de spanske myndigheder ikke har udpeget det område, hvor den lufthavn, som det ærede medlem nævner, skal bygges, som særligt beskyttet område for fugle i henhold til artikel 4 i Rådets direktiv 79/409/EØF(1) af 2. april 1979 om beskyttelse af vilde fugle. Det drejer sig heller ikke om noget område, som forskermiljøet har erklæret for vigtigt fugleområde efter den opgørelse, som nationale eksperter og Birdlife i 1998 udarbejdede for Kommissionen.

Endvidere har de spanske myndigheder ikke medtaget dette område i deres nationale liste over lokaliteter af fællesskabsinteresse, der for fremtiden vil kunne medtages i Natura 2000-nettet i medfør af Rådets direktiv 92/43/EØF(2) af 21. maj 1992 om bevaring af naturtyper samt vilde dyr og planter. Det ser derfor set ud fra et naturbeskyttelsessynspunkt ud til, at denne sag udelukkende henhører under de nationale og regionale spanske myndigheders kompetenceområde.

Med hensyn til Rådets direktiv 85/337/EØF(3) af 27. juni 1985 om vurdering af visse offentlige og private projekters indvirkning på miljøet skal det bemærkes, at ifølge artikel 2 i dette direktiv, skal projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse.

Denne bestemmelse gælder for projekter som dem, der er anført i bilag I og II til direktivet. Bilag I, punkt 7, litra a), omfatter anlæg af lufthavne med en start- og landingsbane på 2 100 m og derover. I bilag II, punkt 10, litra d), nævnes anlæg af flyvepladser, som ikke er omfattet af bilag I. I henhold til artikel 4, stk. 1, skal projekter, der henhører under de i bilag I anførte grupper, underkastes en vurdering af virkningerne på miljøet (VVM). Hvad angår bilag II-projekter, skal medlemsstaterne fra sag til sag eller på grundlag af faste tærskelværdier eller kriterier, som de måtte have fastsat, undersøge om projektet skal vurderes i henhold til artikel 5 til 10.

Det skal bemærkes, at direktiv 85/337/EØF er blevet ændret af direktiv 97/11/EF(4). Det hedder imidlertid i artikel 3, stk. 2, i direktiv 97/11/EF, at hvis en ansøgning om tilladelse er forelagt inden den 14. marts 1999, gælder bestemmelserne i direktiv 85/337/EØF som affattet inden nærværende ændring.

På denne baggrund er Kommissionen ikke i stand til alene på grundlag af oplysninger, som det ærede medlem har oplyst, at afgøre om ovennævnte fællesskabsbestemmelser gælder for det pågældende projekt. Det skal præciseres, at Kommissionen ikke har beføjelse til at anmode de spanske myndigheder om at indstille de igangværende arbejder og aktiviteter i det pågældende område, som det ærede medlem har foreslået i sin skriftlige forespørgsel.

Kommissionen vil under alle omstændigheder, som traktatens vogter, træffe de fornødne foranstaltninger til at sikre, at Fællesskabsretten overholdes i det pågældende tilfælde.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.

(4) EFT L 73 af 14.3.1997.